钦定古今图书集成/明伦汇编/官常典/第791卷 > 王庶
## 钦定古今图书集成/明伦汇编/官常典/第791卷 > 王庶

按《宋史》本传：“庶字子尚，庆阳人。崇宁五年，举进士第，
改秩知泾州保定县。以种师道荐，通判怀德军。契丹
为金人所破，举燕云地求援，诏师道受降。庶谓师道
曰：‘国家与辽人百年之好，今坐视其败亡不能救，乃
利其土地，无乃基女直之祸乎’？不听。宣和七年，金果
入寇，大宰李邦彦夜召庶问计，庶曰：‘宿将无如种师
道，且夷虏畏服，宜付以西兵，使之入援’。”邦彦以语蔡
攸，攸不然，以庶为陕西通判兼制置解盐事。疆事益
棘，钦宗欲幸襄、邓，先命席益为京西安抚使，益求庶
自副。高宗即位，除直龙图阁、鄜延经略使，兼知延安
府。累立战功，进集英殿修撰，升龙图阁待制，节制陕
西六路军马。先是，河东经制使王燮既遁归，东京留
守宗泽承制以庶权陕西制置使。会宣谕使谢亮入
关，庶移书曰：“夏人之患小而缓，金人之患大而迫，秋
高必大举。盍仗节率兵，举义，驱逐渡河，徐图恢复。”亮
不能从。金人大入，庶调兵自沿河至冯翊，据险以守。
金人先已乘冰渡河，犯晋宁，侵丹州，又渡清水河，破
潼关，秦、陇皆震。庶传檄诸路，会期讨贼。泾原统制曲
端雅不欲属，庶以未受命辞。居数日，告身至，又辞。金
人知端与庶不协，并兵寇鄜、延。庶在坊州闻之，夜趋
鄜延以遏其冲。金人诡道陷丹州，州界鄜延之间，庶
乃自当延安路。时端尽统泾原劲兵，庶屡督其进，端
讫不行，遂陷延安，语在《端传》。初，庶闻围急，自收散亡
往援，观察使王燮亦将所部发兴元。庶至甘泉，而延
安已不守，既无所归，遂以军付燮，而自将百骑驰至
襄乐劳军，尚倚端为助。庶至，端令每门减从骑之半，
比至，帐下仅数骑，端厉声问庶延安失守状，且曰：“节
制固知爱身，不知为天子爱城乎？”庶曰：“吾数令不从，
谁爱其身者！”端怒，谋即军中诛庶而夺其兵，乃夜走
宁州，见谢亮曰：“延安五路襟喉，今既失矣，《春秋》大夫
出疆之义，得以专之，请诛庶。”亮曰：“使事有指，今以人
臣而擅诛于外，是跋扈也，公则自为之。”端沮而归，乃
夺庶节制使印，又拘縻其官属。会诏庶守京兆，庶先
以失律自劾得罢。丁内艰，时张浚自富平败归，始思
庶及端之言可用，乃并召之。庶地近先至，力陈抚秦
保蜀之策，劝浚收熙河、秦凤之兵，扼关、陇以为后图。
浚不纳。求终制，不许，乃版授参议官。浚念端与庶必
不相容，端未至，但复其官，移恭州。庶因谓浚曰：“端有
反心。”浚亦畏端得士，始有杀端意矣。语在《端传》。绍兴
五年，起复知兴元府、利夔路制置使。庶以士卒单寡，
籍兴、洋诸邑及三泉县彊壮，两丁取一，三丁取二，号
“义士。”日阅于县，月阅于州，厚犒之。不半年，有兵数万。
浚言于朝，升徽猷阁直学士。有谗于浚者，徙庶知成
都，改嘉州。明年，浚劾庶轻率倾险，落职奉祠。寻起知
遂宁，固避得请。六年，除湖北安抚使、知鄂州。趋阙，上
因燕见，庶言：“陛下欲保江南无所事，如曰绍复大业，
都荆为可。荆州左吴右蜀，利尽南海，前临江、汉，出三
川，涉大河，以图中原，曹操所以畏关羽者也。”上大异
之。复显谟阁待制、知荆南府、湖北经略安抚使，又复
直学士。七年十月，以兵部侍郎召。明年春，入对，上曰：
“召卿之日，张浚已去，赵鼎未来，此朕亲擢，非有左右
之助。”庶顿首谢，因奏：“恢复之功，十年未立，其失在偏
听，在欲速，在轻爵赏，是非邪正混淆。诚能赏功罚罪，
其谁不服？昔汉光武以兵取天下，不以不急夺其费，
不知兵者不可使言兵。”又口陈手画秦、蜀利害。上大
喜，即日迁本部尚书。阅月，拜枢密副使。议者乞遣重
臣行边，遂命庶措置江淮边防。京湖宣抚使岳飞闻
庶行边，遗书曰：“今岁若不出师，当纳节请闲。”庶壮之。
庶还朝，论金人变诈，自渝海上之盟，因及飞纳节之
语。当是时，秦桧再相，以和戎为事。金使乌陵思谋至，
诏趣庶还。庶力诋和议，乞诛金使，其言甚切。金又遣
萧通古来许割地，还梓宫，归太后。庶曰：“和议之事，臣
所不知。”凡七疏乞免官，乃以资政殿学士知潭州。御
史中丞勾龙如渊劾庶本赵鼎所荐，欺君罔上。庶罢
归，至九江，被命夺职，徙家居焉。十三年，御史胡汝明
论庶讥讪朝政，责向德军节度副使，道州安置，至贬
所卒。孝宗思庶言，追复其官，谥“敏节。”子六人。之奇，干
道中，知枢密院事。